Stine Brix (EL), 2012-04-26:
Det her lovforslag har to hovedformål: for det første, at der sikres automatisk og obligatorisk tilslutning af borgere og virksomheder til offentlig digital post, og for det andet, at digital post får samme retsvirkning som almindelig post.
Jeg tjekker i hvert fald min egen postkasse dagligt.
I dag er det jo sådan, at borgere har mulighed for at tilvælge at modtage digital post fra mange myndigheder igennem e-Boks.
Ordningen er frivillig, og det synes vi sådan set fra Enhedslistens side er en ganske udmærket ordning.
Dermed ikke sagt, at ikke langt flere borgere kunne tilslutte sig ordningen, og det tror jeg man sagtens kunne gøre nogle ting for, men intentionen med lovforslaget om at tvinge borgere til at bruge digital post ser jeg en række problemer i. For det første vil jeg gentage min pointe fra det lovforslag, vi behandlede lige før.
Jeg tror, at vi får langt bedre løsninger ad frivillighedens vej end ved at tvinge borgerne, og det er, som jeg sagde, en pointe, jeg deler med en lang række af de eksperter, der sidder og udvikler løsninger, og som også sidder og forsker i de her løsninger, i forhold til hvad det er, der rent faktisk får borgere til at bruge digitale løsninger.
For det andet er der mange borgere, som enten ikke kan eller ikke ønsker at tilslutte sig e-Boks eller NemID, og det kan der være gode grunde til.
Det kan være, man ikke har en computer selv.
Det kan være, der er langt til det nærmeste bibliotek eller den nærmeste borgerservice, og det er der jo sådan set for mange borgere, som ikke bor i de store byer.
Det kan også være, at man ikke har tillid til sikkerheden i NemID, som jeg også var inde på tidligere, og derfor ikke vil bruge deres løsning.
Så er det muligt at blive fritaget, siger flere, og der er jeg faktisk lidt usikker på, hvad mulighederne er for at blive fritaget, for jeg læste en artikel på Version2, som er et site, som mange af os, der interesserer sig for it-politik, ofte læser, hvor vicedirektøren i Digitaliseringsstyrelsen, Lars Frelle-Petersen, sagde, at alle i princippet kan få en generel undtagelse, hvis de møder op personligt og beder om det.
Men det kan jeg ikke læse, når jeg læser lovforslaget.
Så jeg er lidt usikker på, hvem det egentlig er, der kan få en fritagelse i den her sammenhæng.
Hvis det er, som Lars Frelle-Petersen siger, så kan det sagtens være, at vi kan tilslutte os forslaget fra Enhedslistens side.
Men hvis det er, som jeg kan læse i lovforslaget, at det er ganske få grupper, der kan få en fritagelse – og jeg er sådan set enig med ordføreren for Dansk Folkeparti i, at det er lidt uklart, hvem det er, der kan fritages – så synes jeg, at vi står tilbage med de samme problemer, som jeg har talt om tidligere.
Så er der spørgsmålet om it-sikkerhed og persondatasikkerhed.
Jeg synes, det er værd at bemærke, at både IT-Politisk Forening og Datatilsynet udtrykker bekymring for borgernes privatliv, når det på den her måde gøres obligatorisk, at man skal tilslutte sig, at det er private virksomheder, som e-Boks og NemID jo er, som skal håndtere og lagre borgernes breve.
Og det her, skriver man, kan først blive taget i betragtning, når der skal findes en ny løsning, eller når den nuværende kontrakt ophører.
Datatilsynet peger også på, at de aldrig har fået adgang til den privatlivsimplikationsanalyse, som skulle have været udarbejdet af Digitaliseringsstyrelsen.
Man har udarbejdet en samlet risikovurdering, men man har altså aldrig fået indblik i den her samlede analyse.
Så jeg synes stadig, der er en hel del ting, vi kan spørge ind til i udvalgsarbejdet.
Endelig vil jeg gentage pointen fra før, nemlig at jeg tror, det er en lille smule optimistisk at tro, at besparelsespotentialet er så stort.
Det er selvfølgelig glædeligt, hvis det er, men jeg synes, det er vigtigt, at vi får en kvalificering af de økonomiske konsekvenser, så vi kan se, hvad det rent faktisk er, vi har med at gøre, og ikke begynder at bruge nogle penge, som vi rent faktisk ikke har.
Så med de bemærkninger vil jeg sige, at vi som udgangspunkt ikke kan støtte forslaget, men at vi vil stille en række opfølgende spørgsmål og følge det igennem udvalgsarbejdet.